Þingræður haldnar á Alþingi Íslendinga

Borist hafa þrjú bréf um afsal þingmennsku. Fyrsta bréfið er dags. 14. júní 1993 og er á þessa leið: ,,Þar sem ég hef ákveðið að hverfa til annarra starfa leyfi ég mér að tilkynna yður að ég afsala mér þingmennsku. Ég þakka yður og öðrum þingmönnum ánægjulegt samstarf og óska Alþingi og þeim sem þar starfa farsældar á komandi árum. Jón Sigurðsson, 4. þm. Reykn.`` Annað bréfið er dags. 27. ágúst 1993. ,,Þar sem ég hef verið skipaður sendiherra í utanríkisþjónustu Íslands og tek við því starfi 1. sept. nk., afsala ég mér þingmennsku frá og með þeim degi. Eiður Guðnason, 4. þm. Vesturl.`` Þriðja bréfið er dags. 20. september 1993 og er svohljóðandi: ,,Þar sem ég hef verið skipaður forstjóri Tryggingastofnunar ríkisins og tek við því starfi 1. okt. nk., afsala ég mér þingmennsku frá og með þeim degi. Karl Steinar Guðnason, 6. þm. Reykn.`` Í stað Jóns Sigurðssonar tekur sæti á Alþingi Guðmundur Árni Stefánsson, heilbr.- og trmrh., og verður hann 6. þm. Reykn. Guðmundur Árni Stefánsson hefur áður tekið sæti á Alþingi á þessu kjörtímabili og býð ég hann velkominn til starfa. Í stað Eiðs Guðnasonar tekur sæti á Alþingi sem 4. þm. Vesturl. Gísli S. Einarsson. Gísli S. Einarsson hefur áður tekið sæti á Alþingi á þessu kjörtímabili og býð ég hann velkominn til starfa. Í stað Karls Steinars Guðnasonar tekur sæti á Alþingi Petrína Baldursdóttur og verður 11. þm. Reykn. Rannveig Guðmundsdóttir verður framvegis 4. þm. Reykn. eftir þessar breytingar. Kjörbréf Petrínu Baldursdóttur hefur verið rannsakað og samþykkt, en hún hefur ekki áður tekið sæti á Alþingi. Henni ber því að vinna drengskaparheit að stjórnarskránni.

Petrína Baldursdóttir, 11. þm. Reykn., hefur unnið drengskaparheit að stjórnarskránni og er hún boðin velkomin til þingstarfa.

Borist hefur eftirfarandi bréf, dags 28. sept. 1993: ,,Þar sem ég verð fjarverandi 3.--17. október nk. vegna opinberra erindagerða í Kína óska ég eftir því að varamaður minn, Svanhildur Árnadóttir, taki sæti mitt á Alþingi á meðan. Virðingarfyllst, Halldór Blöndal.`` Svanhildur Árnadóttir hefur áður tekið sæti á Alþingi og er boðin velkomin til þingstarfa.

Þá verður tekið fyrir fyrsta málið á prentaðri dagskrá sem útbýtt hefur verið. Það er kosning forseta skv. 1. mgr. 3. gr. þingskapa. Tilnefning hefur borist um Salome Þorkelsdóttur, 2. þm. Reykn. Ef ekki koma fleiri uppástungur þá er Salome Þorkelsdóttir í kjöri. Ég tek fram að þau atkvæði sem kunna að koma á einhverja aðra þingmenn eru ógild atkvæði.

Samkvæmt þessu er Salome Þorkelsdóttir rétt kjörin forseti þessa þings. Ég óska henni til hamingju með kjörið og bið hana að taka við fundarstjórn.

Ég þakka aldursforseta hlý orð og góðar óskir í minn garð. Jafnframt þakka ég það traust sem mér hefur verið sýnt með því að kjósa mig á ný sem forseta Alþingis og að er einlæg ósk mín að með okkur megi takast gott samstarf á því þingi sem nú fer í hönd.

Ég óska varaforsetum til hamingju með kjörið og vænti þess að eiga náið og gott samstarf við þá á því þingi sem nú er fram undan.

Samkvæmt 13. gr. þingskapa ber að kjósa í fastanefndir þingsins á þessum fyrsta fundi, en forseta hefur borist ósk um það frá formönnum þingflokka að kosningu til fastanefnda verði frestað til miðvikudags. Ef enginn hreyfir andmælum telst samþykkt að veita afbrigði til þess að fresta þeirri kosningu til miðvikudags og er þá þeirri kosningu frestað.

Samkvæmt 4. mgr. 3. gr. þingskapalaga verður nú hlutað um sæti þingmanna.